Llíria celebrarà els 40 anys de democràcia amb un homenatge a més de 100 càrrecs públics
22 de febrer de 2019

El 3 d'abril es commemoraran els 40 anys de la celebració de les primeres eleccions municipals a Espanya. Amb motiu d'aquesta efemèride, el ple de la Corporació, a proposta de la Regidoria de Cultura, ha aprovat la concessió de la Medalla d'Honor i la Distinció d'Honor a les més de 100 persones que han exercit un càrrec públic durant aquestes quatre dècades de democràcia.

En paraules del regidor de Cultura, el lliurament d'aquestes distincions és un “merescut reconeixement a totes aquelles persones que han dedicat part de la seua vida i el seu temps a servir a la ciutat de Llíria”. Així mateix, ha volgut expressar, en nom de tota la Corporació, “l'enorme agraïment a la labor que han realitzat tant alcaldes com regidors en estes quatre dècades democràtiques, on s'han assentat els pilars del municipalisme com a eix bàsic de l'actuació pública i atenció a les demandes ciutadanes”.

En aquest sentit, l'Ajuntament de Llíria concedirà la Medalla d'Honor als huit alcaldes democràtics de la ciutat: Josep Mª Jordán Galduf (1979-1981), Enrique Manuel Pérez (1981-1983) a títol pòstum, Vicente Soldevila Gómez (1983-1987), Vicente Castellano Benci (1987-1991), Miguel Pérez Gil (1995-1999), Fina Pérez Lapiedra (1999-2003), Manuel Izquierdo Igual (2003-2015) i Ricardo Torres Balaguer (1991-1995), al qual també se li concedeix pel seu càrrec com a diputat nacional entre el 2004 i el 2008.

Esta distinció s'entrega també a persones de Llíria que hagen ocupat un càrrec en unes altres parlaments i governs autonòmics o nacionals, com Vicente Escrig Peris, diputat a les Corts Valencianes entre el 2003 i el 2007; i Manuel Tomás Ludeña, director general de CulturArts (2013-2014) i secretari autonòmic d'Educació i Formació de la Generalitat (2014-2015).

A més, el Consistori entregarà la Distinció d'Honor a totes les persones que hagen pres l'acta de regidor des dels primers comicis municipals celebrats el 3 d'abril de 1979.

L'acte de lliurament d'aquestes distincions es realitzarà en un acte que tindrà lloc el 6 d'abril, en la mateixa setmana en la qual se celebren els 40 anys de democràcia en l'àmbit municipal.